  Виталий Пронин Ялан йыло банк карточкаосысь уксёез капыръясьёс. Та пумысен Кун Думаын законэ воштонъёс пыртыны чаклало. Мурт картаысь лушкаськем понна 5 арозь пытсэт сьӧры шедьыны луэ шуыса тодон но куд-огзэ уг кышкаты.- Россиысь Центробанк азе ужпум пуктэмын: адямиосты лушкаськисьёслэсь утён пумысен ужрадъёс кутоно, - Удмуртие вуылыкуз, журналистъёслы ивортӥз Кун Думаысь депутат Андрей Исаев. - Кызьы тодмано лушкаськон учырез? Ку банклы созэ я тазэ операциез дугдытоно? Та ваньмыз пумысен аслэсьтыз ӵектонъёссэ банк матысь дыре возьматыны кулэ. Лушкаськисьёс муртлэн «кисыяз» бугыръяськыны кутско шуыса шӧдыку, операция 2 нунал ӵоже дугдытэмын луыны кулэ. Банк соку ик зэмос кузёен герӟаськыны мед быгатоз. Уксё капыртыса вуттэмын ке, банк карта кузёлы коньдонзэ берыктыны кулэ луоз. Ваньмыз со лэсьтӥське, калык барышез сярысь сюлмаськытэк улыны мед быгатоз шуыса. Туннэ вӧлмемын таӵе лушкаськон амал - адямилэн счётэзлэсь номерзэ тодыса сыӵе ик карточка кылдытон но отысь уксёзэ кыскон. Магазинъёсын, ресторанъёсын адямилэн нимыз-тулыз, телефонэз олокытчы но кыле. Соя иворъя оломар но карыны быгатӥсьёс шедё. Туала вакытэ Интернет пыр басьяськисьёс но йылӥзы бере, соослэсь карта номерзэс тодӥсьёс трос. Мурт картаысь лушкаськем понна 5 арозь пытсэт сьӧры шедьыны луэ шуыса тодон но куд-огзэ уг кышкаты. Асьсэос адямиос но куддыр сак уг карисько: маке умойтэмзэ шӧдыкузы, соку ик банкен герӟаськыны уг дырто; олокыӵе но СМС-лы оско, жингырто я гожто, ПИН-кодзэс муртлы иворто. Калыклэсь уксёзэ утён вылысь ик выль закон борды басьтӥськизы депутатъёс. Чакламын уголовной кыл кутонэз но чурытомытыны. Елена Сараматова Туспуктэм: sberbank.ru  